KIRJALLINEN KYSYMYS E-1170/02 esittäjä(t): Ioannis Averoff (PPE-DE)ja Konstantinos Hatzidakis (PPE-DE) komissiolle. Raitioteiden rakentaminen Ateenaan.



Virallinen lehti nro 301 E , 05/12/2002 s. 0099 - 0100



KIRJALLINEN KYSYMYS E-1170/02 esittäjä(t): Ioannis Averoff (PPE-DE)ja Konstantinos Hatzidakis (PPE-DE) komissiolle (24. huhtikuuta 2002) Aihe: Raitioteiden rakentaminen Ateenaan Osana yhteisön kolmanteen tukikehykseen sisältyvää alakohtaista toimintaohjelmaa Rautatiet, lentokentät ja kaupunkiliikenne Kreikan liikenneministeriö kiirehtii raitioteiden rakentamista seuraaville kahdelle linjalle: - ZappeioNea Smirni (Akhilleos-katu)Paleo FaliroNea Faliro ja - Nea FaliroPaleo FaliroAgios KosmasGlifada. Liikennesuunnittelijat ja muut alan asiantuntijat ovat ilmaisseet vastalauseensa valituista linjareiteistä (Nea Smirnin kautta Siggrou-kadun ja Paleo Faliron ranta-alueen asemesta) ja hankkeen nopeutetusta aikataulusta, joka on liitetty olympiakisojen aikatauluun ja jossa ei jää pelivaraa tutkimuksissa ja suunnittelussa esiintyvien puutteiden tarkasteluun. Lisäksi Nea Smirnin, Alimosin, Glifadan ja Paleo Faliron alueiden asukkaat ovat tehneet valituksia (viimeksi mainitut ovat jopa vedonneet korkeimpaan hallinto-oikeuteen), ja kolme kunnanvaltuustoa on hylännyt ehdotetun linjauksen. Ne väittävät, että nämä linjaukset tuhoavat erityisen kauniina pidetyn ranta-alueen ratkaisematta kuitenkaan liikenneongelmia, koska useita liikennekaistoja poistetaan käytöstä tai kavennetaan ja kaupunkiliikenteen linjoja poistetaan tai niiden toimivuus kärsii. Kysyn komissiolta seuraavaa: 1. Toteutettiinko hankkeen yhteydessä täydellinen liikennetutkimus ja hyvissä ajoin toteutettavuustutkimus kannattavampien vaihtoehtojen löytämiseksi? Millä vertailevalla tutkimuksella on perusteltu kyseistä linjausvaihtoehtoa Siggrou-kadun kautta kulkevan linjauksen asemesta? (Saamieni tietojen mukaan tällaista tutkimusta ei ole tehty.) 2. Onko ympäristövaikutukset tutkittu asianmukaisesti (väitetään, että hankkeen myötä kaadetaan 2 000 puuta), ja onko yleisö osallistunut linjausten sijoittamiseen alustavassa hyväksyntävaiheessa ja hankkeen ympäristövaikutusten tutkimiseen? 3. Onko hanke kaikilta osin yhteisön sitoumusten ja kansallisen lainsäädännön mukainen, kun on kyse kilpailusta ja ehdotettujen toimien hyväksymisestä? 4. Mikä on hankkeen aikataulu ja kuinka realistinen se on? 5. Miten on mahdollista, että vaikka TRAM-yhtiöllä ei ole kokemusta tämän laajuisista hankkeista, se on katsottu sopivimmaksi tahoksi hankkeen toteuttamiseen? Michel Barnier'n komission puolesta antama vastaus (12. kesäkuuta 2002) Komissio vastaa arvoisan parlamentin jäsenen esittämiin kysymyksiin vuosien 20002006 rautateitä, lentokenttiä ja kaupunkiliikennettä koskevasta toimenpideohjelmasta vastaavalta Kreikan hallintoviranomaiselta saatujen tietojen perusteella seuraavasti: 1. Kattavin ja uusin liikennealaa koskeva tutkimus, joka käsittää sekä liikenneinfrastruktuurin että joukkoliikennejärjestelmän Attikan alueella, on Metro Development Study, jonka laatimista koordinoi Attiko Metro Company. Kreikan viranomaisten lopulta valitsema Ateenan raitioliikenteen linjaus noudattelee edellä mainitussa tutkimuksessa tehtyjä päätelmiä. Muitakin linjausvaihtoehtoja on tarkasteltu, mutta tässä tutkimuksessa lopulta valittu ja tuettavaksi ehdotettu palvelee parhaiten liikennetarpeita suuressa osaa Ateenan kaupunkialueita. 2. Hallintoviranomainen on vahvistanut, että Ateenan raitioliikenteen ympäristövaikutuksista on tehty tutkimus ja että julkisuutta ja kansalaisten kuulemista koskevia sääntöjä on noudatettu. 3. Tram Ltd on käynnistänyt laajan hanketta koskevan tiedotuskampanjan, joka kohdistetaan varsinkin niihin yhdeksään kuntaan, joita raitioliikenne välittömästi palvelee. Hallintoviranomainen vahvistaa, että kilpailumenettelyjä koskevaa kansallista lainsäädäntöä ja yhteisön lainsäädäntöä on noudatettu kaikilta osin. 4. Hanke on tarkoitus saada päätökseen vuoden 2004 ensimmäisellä vuosipuoliskolla, jotta se palvelisi vuoden 2004 olympialaisia. Kreikan viranomaiset pitävät tätä tavoitetta kunnianhimoisena, mutta realistisena. 5. Tram Ltd on Attiko Metro Companyn tytäryhtiö, ja Attiko Metro Companylla on laaja omakohtainen kokemus julkisten raideliikennejärjestelmien rakentamisesta ja käytöstä. Lisäksi on syytä muistaa, että kyseessä on ensimmäinen tämänkaltainen hanke Kreikassa sitten 1960-luvun.